钦定古今图书集成/明伦汇编/官常典/第588卷
## 钦定古今图书集成/明伦汇编/官常典/第588卷

| 钦定古今图书集成 明伦汇编 第五百八十八卷 |

| |

钦定古今图书集成明伦汇编官常典

第五百八十八卷目录

节使部纪事二

官常典第五百八十八卷

《唐书严砺传》：“砺字元明，震从祖弟也。少为浮屠法，太
守见之，伟其材，表为元武尉。震在山南，署牙将。德宗
之幸，主馈饷有功。然轻躁多奸谋，以便佞自将，累为
兴州刺史。震卒，以砺权主留府事，遗言荐之，即拜本
道节度使。诏下谏议大夫、给事中、补阙、拾遗合议，皆
以为砺资浅，士望轻，不宜授节制，帝不从。砺在位贪”
沓苟得，士民不胜其苦。素恶凤州刺史马勋，即诬奏
贬贺州司户参军。刘辟反，以储备有素，检校尚书左
仆射，节度东川，擅没吏民田宅百馀所，税外加敛钱
及刍粟数十万。元和四年卒，赠司空。后监察御史元
稹奉使东川，劾发其赃，请加恶谥。朝廷以其死故，但
追田宅、奴婢还其主，税外所敛悉蠲除云。

《卢从史传》：“从史少好骑射，游泽潞间，节度使李长荣
署为督将。贞元后，藩臣阙，德宗必取本军所喜戴者
授之。从史在潞，奸狯得志，又善附迎中人。会长荣卒，
即擢拜昭义节度副大使。既得志，寖恣不道，至夺部
将妻，而能辩给粉泽其非。元和中，丁父丧去官，从史
即献计诛王承宗，阴向帝旨，繇是夺服领泽潞。因诏”
讨贼，而勒兵逗留，阴与承宗交，得其密号授军中，又
高刍粟直以售度支，即上书求兼宰相，且诬诸军与
贼通，兵未可进，宪宗患之。初，神策中尉吐突承璀与
对垒，从史时过其营饮博，承璀多出宝带奇玩夸之，
从史资沓猥，所玩悦必遗焉，从史喜，益狎不疑。帝用
裴垍谋，敕承璀图之。承璀伏壮士幕下，伺其来，与语，
士特起捽持出帐后，缚内车中，从者惊乱，斩数十人，
谕以密诏，而大将乌重引素忠果，部勒其众，乃定。会
夜疾驱，未明出境，道路无知者。于是五年夏四月，有
诏慰其军，疏从史罪恶，贬驩州司马，赐死。

《田季安传》：“季安字夔，母微贱，公主命为己子，宠冠诸
兄。数岁为左卫胄曹参军，节度副使。绪死时年十五，
匿丧观变，军中推为留后，因授节度使。除丧，加检校
尚书右仆射，进位检校司空，俄同中书门下平章事。
季安畏主之严，颇尽礼法。及主薨，始自恣，击鞠从禽，
酣嗜欲，军中事率意轻重，官属进谏皆不纳。有丘绛”
者，父时宾佐，与同府侯臧争权，季安怒，斥为下县尉，
俄召还，先坎道左。既至，生瘗之。忍酷无忌惮，大抵如
此。死年三十二，赠太尉。

《田怀谏传》：“季安死，召诸将立其子。怀谏幼不能事，政
决于私奴蒋士则，数易置诸将，军中怒，取田兴为留
后。所谓田弘正者，以怀谏归第，杀士则等十馀人。季
安既葬，送怀谏京师，授右监门卫将军，宠锡蕃渥。”
《田缙传》：“缙字云长，贞元十年入朝，授左骁卫将军，封
扶风郡公。元和中，拜夏绥银节度使。始开元时，置宥
州”，扼寇路，久而废，缙复城之。王师伐蔡，缙上橐它牛
马助军。吐蕃寇丰州，缙设伏邀其归，俘斩过当。入为
左卫大将军，李听代之。听劾缙“盗没军粮四万斛，彊
取羌人羊马”，故吐蕃得乘隙。贬衡王傅。俄而吐蕃又
攻盐州，贬房州司马。长庆初，终左领军卫将军。
《李师古传》纳子师古，以荫累署青州刺史。纳死，军中
请嗣帅，诏起为右金吾卫大将军、本军节度使。初，棣
州有蛤𧊶盐池，岁产盐数十万斛。李长卿以州入朱
滔，独蛤𧊶为纳所据以专利。后德、棣入王武俊，纳乃
筑垒德州南，跨河以守蛤𧊶，谓之“三汊”，通魏博以交
田绪，盗掠德州，武俊患之。师古始袭武俊，易其弱，且
纳时将无在，乃率兵取蛤𧊶、三汊，师古使赵镐拒战。
武俊子士清兵先济滴河，会营中火起，士大噪不敢
前，德宗遣使者谕武俊罢兵，师古亦隳三汊听命。尝
怒其僚独孤造，使奏事京师，遣大将王济缢杀之。贞
元末，与杜佐、李栾皆得封妾媵，以国为夫人，进同中
书门下平章事。德宗崩，哀使未至，义成节度使李元
素腾遗诏示之。师古幸国丧，欲攻掠州县，即集将士
告元素“伪作遗诏，岂欲反耶？不可不讨。”执使者名讨。
元素勒兵出次，闻顺宗立，乃罢。累加检校司徒、兼侍
中。元和初卒，赠太傅。

《旧唐书李师道传》：“师道，师古异母弟，其母张忠志女。
师道时知密州事。师古死，其奴不发丧，潜使迎师道
于密而奉之朝命久未至，师道谋于将吏，或欲加兵
于四境，其判官高沐固止之。乃请进两税，守盐法，申
官员，遣判官崔承宠、孔目官林英相继奏事。时杜黄
裳作相，欲乘其未定也，以计分削之。宪宗以蜀川方扰，不能加兵于师道。元和元年七月，遂命建王审遥
领节度，授师道检校左散骑常侍、兼御史大夫，权知
郓州事，充淄青节度留后。十月，加检校工部尚书，兼
郓州大都督府长史，充平卢军及淄青节度副大使、
知节度事、管内支度营田观察处置、陆运海运押新
罗渤海两蕃等使。自正己至师道，窃“有郓、曹等十二
州，六十年矣，惧众不附己，皆用严法制之。大将持兵
镇于外者，皆质其妻子，或谋归款于朝。事泄，其家无
少长皆杀之”，以故能劫其众，父子兄弟相传焉。五年
七月，检校尚书右仆射。十年，王师讨蔡州，师道使贼
烧河阴仓，断建陵桥。初，师道置留邸于河南府，兵谍
杂以往来，吏不敢辨。因吴元济北犯汝、郑，郊畿多警，
防御兵尽戍伊阙，师道潜以兵数十百人内其邸，谋
焚宫阙而肆杀掠，既烹牛飨众矣。明日将出，会有小
将杨进、李再兴者，诣留守吕元膺告变，元膺追伊阙
兵围之。贼众突出，结伍中衢，内其妻子于囊橐中，以
甲胄殿而行，防御兵不敢追。贼出长夏门，转掠郊墅，
东济伊水，入嵩山。元膺诫境上兵重购以捕之，具状
以闻。及诛吴元济，师道恐惧，上表乞听朝旨，请割三
州，并遣长子入侍宿卫，诏许之。师道识暗，政事皆决
于群婢。婢有号“蒲大姊”、袁七娘者，为谋主，乃言曰：“自
先司徒以来，有此十二州，奈何一日无苦而割之耶？
今境内兵士数十万人，不献三州，不过发兵相加，可
以力战。战不胜乃议割地，未晚也。”师道从之而止。表
言军情不叶，乃诏诸军讨伐。十年十二月，武宁军节
度使李愿遣将王智兴击破师道之众九千，斩首二
千馀级，获牛马四千，遂至平阴。十一年十一月，加师
道司空，仍遣给事中柳公绰往宣慰，且观所为，欲宽
容之。师道苟以逊顺为辞，长恶不悛。十三年，师道使
刘悟将兵当魏博军，既败，数令促战。师未进，乃使奴
召悟计事。悟知其来杀己，乃称病不出，召将吏谋曰：
“魏博兵彊，乘胜出战，必败吾师，不出则死。今天子所
诛，司空一人而已，悟与公等皆被驱逐就死地，何如
转祸为福，杀其来使，以兵趣郓州，立大功以求富贵。”
众皆曰：“善。”乃迎其使而斩之，遂赍师道追牒，以兵趣
郓州。及夜至门，示以师道追牒，乃得入。兵士继进，至
球场，因围其内城，以火攻之，擒师道而斩其首，送于
魏博军，元和十四年二月也。是月，弘正献于京师，天
子命左右军如受馘仪，先献于太庙、郊社，宪宗御兴
安门受之，百寮称贺。师道妻魏氏及小男并配“掖庭。”
诏分其十二州为三节度，俾马总、薛平王遂分镇焉。
仍命宰臣崔群撰碑，以纪其绩。

《唐书吴少阳传》：“少阳者，沧州清池人。与少诚同在魏
博军，相友善。少诚得淮西，多出金帛邀之，养以为弟，
署右职，亲近无间。少阳度少诚猜忍且畏祸，请为外
捍，少诚乃表为申州刺史。为治尚宽易，举军附赖。少
诚病亟，家奴单于熊儿矫召少阳至，摄副使，总军事。
于是杀少诚子元庆，自称留后。宪宗以王承宗方叛”，
故诏遂王为节度使，以少阳领留后。居三年，进拜节
度使。少阳不立繇役籍，随日赋敛于人。地多原泽，益
畜马，时时掠寿州茶山，劫商贾，招四方亡命以实其
军，不肯朝。然屡献牧马以自解，帝亦因善之。九年死。
《吴元济传》：少诚死，元济匿不发丧，以病闻。伪表请元
济主兵。帝遣太医往视，即阳言“少愈”，不得见。元济者，
其长子也，山首，燕颔垂颐，鼻长六寸。始仕试协律郎，
摄蔡州刺史。有董重质者，少诚婿也，勇悍久将，善为
兵，元济倚之。因说元济，“请以精兵三千，由寿之间道
取扬州，东约李师道以舟师袭润州据之。遣奇兵掩
商、邓，取严绶，进守襄阳，以摇东南，则荆、衡、黔、巫，传一
矢可定五岭，非朝廷所有。又请轻兵五百，自崿岭三
日袭东都，则天下骚动，可以横行。”元济犹豫不能用。
先是，其属苏兆、杨元卿、侯惟清尝劝少阳入朝，或言
其有异志，元济缢兆，归其尸而囚惟清。帝以二人者
皆死，故赠惟清兵部尚书，兆尚书右仆射。时元卿奏
事在长安，见宰相李吉甫，具言淮西事，且请蔡使在
道者，随在所系之。少阳死四十日，帝不为辍朝，易将
增戍，以须变会传言重质杀元济，族其家。吉甫因请
为少阳辍朝，遣使吊赙，赠尚书右仆射。而元济不得
命，乃悉兵四出，焚舞阳及叶，掠襄城、阳翟。时许、汝居
人皆窜伏榛莽间，剽系千馀里，关东大恐，吊使至，弗
克入而还。乃诏乌重引兼汝州刺史，引军压其境，宁
州刺史曹华为之副，以戍襄城。李光颜为忠武节度
使，总兵临屯，析山南东道。诏节度使严绶为申、光、蔡
等州招抚使，以中人崔潭峻监其军。下诏夺元济官
爵，趣诸道进讨。时大旱，诏既下，雨雪凡三日。田弘正、
韩弘各遣子率兵隶绶、光颜军。绶屯蔡西鄙，师小胜，
不设备，为贼袭，败于丘，退保唐州。寿州刺史令狐
通战数北，贼乃拔霍丘，屠马塘，通婴城不敢出，诏左
金吾卫大将军李文通宣慰，度其至，使代通。会裴度
辅政，贼始惧，而元济不能有所指授，诸将赵昌、凌朝

入宁陵、雍丘间，韩弘知而不肯禁。文通引兵与贼将
王览、董重质战史蔟冈，馘览首，光颜又大破贼于时
曲复与重引合击贼小溵河，败之，夷其屯堑。天子责
绶失律，更以韩弘兼都统，擢高霞寓唐邓隋节度使。
十一年，诸军大合，光颜壁掌河，文通败贼于固始，拔
鏊山。霞寓战朗山，斩首千馀级，焚其壁，次铁城。贼伪
奔，霞寓穷追伏发，死伤略尽，退保新兴，贼围之。监军
李议诚驰入唐州，以救兵至，围解，还守唐州。元济以
霞寓败不足虞，并兵以备陈。其秋，文通以兵衔枚夜
出九女原，屠保壁三十所，分兵西北并安阳山，破屯
逻数百人，降者万馀，执两将。光颜败郾城兵二万，俘
六将，复与重引合攻凌云栅，拔之。帝怒诸军无大功，
诏内常侍梁守谦宣慰，因督战，付诏书五百以待有
功。斥金帛，募死士。进拜光颜检校尚书左仆射，重引
右仆射，度，御史中丞，公武御史大夫，诏旨约束，厉赏
罚，诸将恐惧，贬霞寓，以袁滋代之。滋懦不能军，更以
李愬为唐邓隋节度使。元济食尽，士卒食菱芡，鱼鳖
皆竭，至斲草根以给者。民苦饥，相与四溃，元济亦啬
其食，不复禁，诸将争纳之。帝始侨置郾城、吴房于行
营，以绥新附。愬引兵攻其西，破屯栅十馀所，执丁士
良、吴秀琳，皆贼票健者。贼帅张伯良以兵三万与光
颜战郾城，大败，获马千匹、甲三万首，伯良奔还蔡。曹
华取青陵城，断郾归路，贼将邓怀金惧，即送款，光颜
受之。愬又袭破朗山，执戍将梁希果，平汶港等三壁。
元济知众数溃而外失，秀琳等因奉表请束身北阙
下，帝遣使者许以不死。元济取行营马三百，董重质
不与，故不果降。愬略兴桥，得守将李祐不杀，引至帐
下计议，始谋袭蔡，贼势益沮。自少诚盗有蔡四十年，
王师未尝傅城下，又尝败韩全义于𬱖，以是兵骄无
所惮，内恃陂濅重阻，故合天下兵攻之，三年才克一
二县。帝既责罢霞寓、滋等，诸将乃用命。诏起沙陀，枭
骑济师，命裴度为彰义节度，兼申、光蔡四面行营招
抚使。梁守谦与诸将计，“先度未至立功。”诸将亟战不
胜，度至，大劳将士，皆感激请战。间遣士入蔡，约元济
降，为左右所劫，不得降。光颜每战冠军，故元济悉众
亢时。曲祐为愬谋曰：“蔡之守者，市人疲卒耳，劲兵皆
在外，若直𢭏县瓠贼成擒矣。”愬然之，以精骑夜袭蔡，
坎垣入之，戍者不知也。贼恃董重质兵在洄曲，不虞
师之至。及愬攻内城，防卒尚千馀，接战，元济始惊，被
甲乘城以待重质。会重质降愬，而李进诚取贼库兵，
即攻之，明日，烧其“门，民相率抱薪增火，王师纵射城
上，镞可拾也。”居二日，门坏，执元济，举族传之长安，申
光戍兵尚三万皆降。帝御兴安门受俘，群臣称贺。以
元济献庙社，徇于市斩之，年二十五。夜失其首，妻沈
没入掖庭，二弟、三男子流江陵，皆杀之，斩其属官刘
协庶、赵晔、王仁清等十馀人。度还，以马总为留后，俄
拜“节度使，析溵州隶陈许。始，度之，出太子右庶子韩
愈为行军司马。帝美度功，即命愈为《平淮西碑》。”
《潘孟阳传》：“孟阳，史亡何所人，少以荫登博学宏词科，
补渭南尉，再迁殿中侍御史。公卿多父行及外家宾
客，故被慰荐。擢累兵部郎中。贞元末，王绍以恩幸进，
数称孟阳才，权知户部侍郎，杜佑判度支，奏”以自副。
时宪宗新立，诏孟阳驰驿江、淮视财赋，加盐铁转运
副使，并察诸使治否。孟阳恃奥主，又气豪倨，从者数
百人，所至会宾客，留连倡乐，招金钱，多补吏，誉望《大。
丧》。使还，罢为大理卿。其后左司郎中郑敬宣慰江、淮，
帝诫曰：“朕宫中用尺寸物皆有籍，唯赈民无所计。卿
是行，宜谕朕意，毋若潘孟阳殚财费，酣饮游山寺而
已。”元和三年，出为华州刺史，迁剑南东川节度使，盛
葺第舍。帝微行至乐游原，望见之，以问左右，孟阳惧，
辍不敢治，而妓媵用度过侈汰，人多指怒之。病风痹
卒，赠兵部尚书，谥曰康。

《程权传》：怀信死，子权袭领军务，诏授留后。元和元年，
拜节度使，累进检校兵部尚书，封邢国公。六年入朝，
宪宗宠礼遣还镇，加检校尚书右仆射。权始名执恭，
尝梦沧诸门悉署“权”字，乃改名以应之。及淮西平，惕
不安，丐入朝。至京师，固辞军政，乃诏华州刺史郑权
代之。后以检校司空为邠宁节度使。卒赠司徒，宗族
奉朝请，宿卫者三十馀人。

《刘济传》：“济字济，游学京师，第进士，历莫州刺史。怦病，
诏济假州事。及怦卒，嗣节度，累迁检校尚书右仆射，
同中书门下平章事。王承宗叛，济以兵七万先诸军，
斩首数千级。又拔饶阳，屯瀛州，进攻安平，久不拔，济
命次子总以兵八千先登，日中拔其城。会赦，承宗进
中书令。济之出，以长子绲摄留务，总为行营都知兵”
马使。济病甚，总与左右张𤣱、成国宝及帐内亲近谋
杀济，乃使人诈从京师来曰：“朝廷以公前屯瀛州逗
留，诏副大使代节度。”明日，复使人曰：“诏节至太原矣。”
又使人走呼曰：“过代矣！”举军惊。济愤且怒，不知所为，
诛主兵大将数十人及素与绲厚善者，亟追绲，以𤣱兄皋代留事。济自朝至日中，昃不食，渴，索酏浆。总使
吏唐弘实寘毒，济饮而死，年五十四。绲至涿州，总矫
济命杀之，乃发丧。赠太师，谥曰《庄武》。

《刘悟传》：“悟其祖正臣，平卢军节度使，袭范阳不克死。
叔父全谅，节度宣武，器其敢毅，署牙将。以罪奔潞州，
王虔休复署为将。被病去，还东都，全谅积缗钱数百
万在焉。悟破縢𫔎用之。从恶少年，杀人屠狗，豪横犯
法，系河南狱。留守韦夏卿贷免，李师古厚币迎之，始
未甚知。后从击球，轩然驰突，撞师古马仆。师古恚，将”
斩之。悟盛气以语触师古不慑。师古奇其才，令将后
军，妻以从媦，历牙门右职。师道以军用，绌率贾人钱
为助，命悟督之，悟独宽假，人皆归赖。师道被讨，使将
兵屯曹，法一而信，士卒乐为用，军中刁斗不鸣。田弘
正兵屯阳谷，悟徙营潭、赵，魏师逾河取卢县，壁阿井。
城中乱语，以谓冯利涉与悟当为帅。师道内疑，数召
悟计事。悟曰：“今与魏如角力者，势已交，先退者负悟
还，魏踵薄城下矣。”左右谏曰：“兵成败未可知，杀大将
孰肯为用？”师道然之。或言悟且乱，不如速去。师道遣
使两辈来责战，密语其副张暹，使斩悟。使者与暹屏
语移时，悟疑之，暹以情告，悟乃斩使者。召诸将议曰：
“魏博兵强，出则败，不出则死。且天子所诛，司空而已。
吾属为驱迫就死地，孰若还兵取郓，立大功，转危亡
为富贵乎？”众皆唯唯。而别将赵垂棘沮其行，悟因杀
之，并杀所恶三十人，尸帐前。众畏服，下令曰：“入郓人
赏钱十万，听复私怨。财蓄恣取之，唯完军帑，违者斩！”
因遣报弘正，使进兵潭。赵悟夜半薄西门，黎明启而
入，杀师道并大将魏铣等数十人。即拜悟义成节度
使，封彭城郡王，实封户五百。穆宗立，徙昭义军，进兼
幽镇招讨使。

《李全略传》：“全略本王氏，名日简，事王武俊为偏裨。承
宗时虐用其军，故入朝，授代州刺史。田弘正遇害，穆
宗以全略故镇州将，召问所欲言，全略多陈利害，冀
合帝意，且请尽死力以报，遂授德州刺史。是时杜叔
良兵败博野，故以全略为横海军节度、沧德棣州观
察使，赐今姓名。未几，贡钱千万，使子同捷入朝。既还”，
即奏“同捷为沧州长史，押中军兵马。”帝不得已，可其
请。全略阴规传久计，选材武，以所私结士心。棣州刺
史王稷善抚众，而家富于财，全略因忌，以计杀之，族
其家。未几死。同捷领留后事，重赂邻藩，求领父节。敬
宗持久，诏不下。俄而文宗立，同捷以帝新嗣位，必大
开贷，示四方，乃遣弟同志、同巽入朝，而使其属崔长
奉表请命。有诏拜兖海节度使，以乌重引代之。同捷
计穷，矫言军中留己，于是王智兴请以全军出讨魏
博，史宪诚令大将传手诏入于军，同捷不受，德、棣民
多奔入郓，乃下诏削官爵，命重引率郓、齐兵进讨宪
诚、智兴及汴滑李听、平卢康志睦、易定张璠、幽州李
载义以兵傅境。同捷自以与成德有旧，乃倾玉帛子
女市河北三镇，驩载义不许，绝其交，执使者并所遣
奴婢四十七献诸朝。王廷凑本窥横海，欲乘其隙取
之，引军来援。智兴攻棣州，火谯门，引水灌城，凡七月，
其将张叔连降。始，刺史栾濛以同捷叛，密上变，事泄，
为所害。赠工部尚书。智兴进围沧州。是时，帝绝王廷
凑朝贡，且讨之。兵须伙繁，调发不时，始置供军粮料
使以济两河。诸将又多张俘首以冒赏自重。引卒后，
李寰、傅良弼不终事，更以左金吾卫大将军李祐代，
而智兴将李君谋以轻兵绝河，夜残无棣，降饶安壁
五千兵。明年，祐拔无棣、平原。有诏“行营坚壁务农，非
被袭勿决战。”而祐兵已薄德州。帝遣谏议大夫柏耆
宣慰。祐攻拔德州，馀卒奔廷凑。同捷益急乞降。祐疑
其诈，耆引兵直入城，取同捷及家属驰西。祐入沧州。
耆至，将陵斩同捷，使其下传首京师。诏贷四州一年
租赋，赦同捷母并妻息，徙湖南流崔长商州。同巽等
以异母贷死，得随母流所云。

《刘总传》：“总性阴贼，尤险谲已毒。父即领军政，朝廷不
知其奸，故诏嗣节度，封楚国公，进累检校司空。承宗
再拒命，总遣兵取武强，按军两端，以私馈赉。宪宗知
之，外示崇宠，进同中书门下平章事。及吴元济、李师
道平，承宗忧死，田弘正入镇州，总失支助，大恐，谋自
安。又数见父兄为祟，乃衣食浮屠数百人，昼夜祈禳。”
而总憩祠场则暂安，或居卧内，辄惊不能寐。晚年益
惨悸，请剔发，衣浮屠服，欲祓除之。谭忠因说总，总泣
且谢，上疏愿奉朝请，且欲割所治为三，以幽、涿营为
一府，请张弘靖治之；瀛、莫为一府，卢士玫治之；平、蓟、
妫、檀为一府，薛平治之。尽籍宿将荐诸朝。会穆宗冲
逸，宰相崔植、杜元颖无远谋，欲宠弘靖，重其权，故全
付总地，唯分瀛、莫置观察使。拜总检校司徒，兼侍中、
天平节度使。又赐浮屠服，号“大觉”，榜其第为佛祠，遣
使者以节印偕来。时总已自髡祝让节印，遂衣浮屠
服行及定州，卒。

《朱克融传》：“克融，滔孙也，以偏校事刘总。总将入朝，虑

政非其人，既见总纳地，谓天下旷然无复事。克融等
留京师，久之不得调，数诣宰相求自试，皆不听，羸色
败服，饥寒无所贷丐，内怨忿。会张弘靖赴镇，因悉遣”
还。俄幽州乱，囚弘靖。时克融父洄号有智谲，以疾废
卧家，众往请为帅，洄辞老且病，因推克融领军务。诏
以刘悟为节度使驰往。俄而瀛、冀皆附克融，悟不得
入。克融纵兵掠易州，败两县，寇蔚州。易州刺史柳公
济战白石岭，斩三千级。转寇定州，节度使陈楚破其
兵二万。会镇州，又杀田弘正。议者谓二贼均逆，而克
融全弘靖不敢害，可悉兵先诛赵，赦燕。朝廷度幽蓟
未可复取，乃拜克融检校左散骑常侍，为幽州卢龙
节度使。长庆元年也。敬宗初，迁检校司空，进爵吴兴
郡王。是年军乱，杀克融及其子延龄，诏赠司徒。
《何进滔传》：进滔，灵武人，世为本军校，少客魏，委质军
中，事田弘正。弘正攻王承宗，夜以兵压镇州。承宗使
健将以铁冒面，引精骑千馀驰魏壁。进滔率猛士逐
之，几获，镇人大惧。从讨李师道，以功兼侍御史。宪诚
死，军中传謼曰：“得何公事之，军安矣！”进滔下令曰：“公
等既迫我，当听吾令。”众唯唯。“孰杀前使及监军者，疏
出之。”凡斩九十馀人，释胁从者。素服临哭，将吏皆入
吊，诏拜留后，俄进授节度使。居魏十馀年，民安之。进
累检校司徒、同中书门下平章事。开成五年死，赠太
傅，谥曰定。

《刘士宁传》：士宁于军中匿丧俟代，帝亦为隐，逾三日
乃发丧。使至，帝问所欲立，曰：“陕虢观察使吴凑可乎？”
监军孟介、行军卢瑗以为便。乃拜凑为节度使。至汜
水，元佐柩将迁，士请具礼，瑗不许，众皆怒，陵晨甲而
噪起。元佐子士宁于丧使坐重榻，墨其衣，尊为留后。
杀大将曹金岸、浚仪令李迈醢之，唯瑗、介获免。士宁
乃出贮财分劳吏。士介以闻，帝召宰相计议，窦参曰：
“汴人挟李纳以邀命，若不许，势且合，不可解。”遂以士
宁为左金吾卫将军，嗣节度。士宁未受诏时，私遣人
结王武俊、刘济、田绪等，诸镇不直之，皆执其使。而士
宁忍暴，尝手杀人杯案间，又强烝父诸妾，逼吏民妻
女乱之，或裸而观。每畋猎，数日乃还。其下厌苦不服。
大将李万荣者，故与元佐同里，相善，宽厚得士心，士
宁忌之，夺其兵，使摄州事。尝引众二万畋城南未还，
万荣晨入府，召所留亲兵告曰：“天子有诏召大夫，俾
我代节度人。”赐钱三万。士皆拜。于是分兵闭诸门，使
告士宁曰：“诏书召大夫，宜速去，不然，事急且传首以
献。”士宁知众不与，将五百骑出奔，次中牟，亡者已半，
至东都，唯僮妾数十人从之。既至京师，诏就第，禁出
入。万荣斩其支附数十人，以二十万缗劳军，诏籍士
宁家赀给之。拜万荣兵马留后。

《史宪诚传》：“宪诚，其先奚也，内徙灵武，为建康人。以趫
敢从父军。田弘正讨李师道，将先锋兵四千济河，拔
城栅，师踵进，乘胜逐北，傅郓堞，师道传首，以功兼御
史中丞。长庆二年，田布之自杀也，军乱且嚣。时宪诚
为中军兵马使，颇言河朔旧事，以摇其众，众乃逼还
府，擅总军务。穆宗以朱克融、王廷凑方盗幽、镇，未有”
以制，即以节度使授之。宪诚外诧王命，而阴结幽、镇，
依以自固。时李㝏方乱，私与交通，数助请旄节，城马
头，具舟黎阳，示将济师者。会天子遣司门郎中韦文
恪宣慰，宪诚见使者礼倨，言辞悖慢。俄闻斩㝏，更恭
谨，谓文恪曰：“我本奚如狗也，唯知识主，虽日加棰，不
忍离。”其谲狯类此。进检校司空。与李全略为婚家。太
和中，其子同捷反，潜以粮饷资之。文宗申约，使者相
望，因进同中书门下平章事。宪诚使大将至京师，侦
事，作谩，言“自大。”宰相韦处厚折其诈，遣去。宪诚惧，出
兵从王师讨之。复遣大将丌志沼率师二万攻德州。
时王廷凑援同捷，阴诱志沼以利。志沼反屯永济，兵
锐甚，诸镇共御之。宪诚告急，天子诏义武李听进讨。
于是志沼与廷凑合兵劫贝州，为听所败，奔廷凑。沧
景平。宪诚不自安，请纳地。进检校司徒、兼侍中，徙河
中，封千乘郡公，以李听代。初，宪诚将以族行，惧魏军
之留，问策于弟宪忠。宪忠教分相、卫，请置帅，因以弱
魏。复请诏听引军声图志沼，而假道清河，帝从之。宪
诚因欲倚听公去魏。及听次清河，魏人惊，宪忠曰：“彼
假道取贼，吾军无负，朝廷何惧为！”乃稍安。然魏素聚
兵清河，听至，悉出其甲，将入魏。魏军闻之惧，明日，尽
甲而出。听按军馆陶不进，众谓宪诚卖己，曰：“绐我以
沽恩耶！”夜攻杀之，并监军史良佐推何进滔为帅以
请。诏赠宪诚太尉，实太和三年，宪诚起凡“七年死。”
《旧唐书史宪诚传》：“宪诚子孝章，幼聪悟好学。元和中，
李愬为魏帅，取大将子弟列于军籍。孝章倡言愿效
文职，愬奇之，令摄府参军。及宪诚领节钺，改士曹参
军，兼监察御史，赐绯。孝章以父在镇，多违朝旨，尝雪
涕极谏，备陈逆顺之理。朝廷闻而嘉之，乃授检校太
子左谕德，兼侍御史，充节度”副使。累迁至散骑常侍、
兼御史大夫，赐紫。领本道兵同平沧景，加工部尚书寻请赴阙，文宗慰劳甚厚，宪诚亦因恳乞朝觐。上知
宪诚之入觐，自孝章之谋，遂加礼部尚书，分相、卫、澶
三州别为一镇，俾孝章领之。孝章未到镇，宪诚遇害。
上以孝章有忠节，起复为右金吾卫将军。间岁，授鄜
坊节度使。居四年，迁于滑，俄授邠宁节度。孝章历三
镇，虽无异绩，而谨身畏法，以保初终。开成三年卒，赠
仆射。

《唐书王廷凑传》：“廷凑生骈胁，沈鸷少言，喜读鬼谷兵
家诸书。王承宗时为兵马使。田弘正至镇州，诏以度
支缗钱百万劳军，不时致，廷凑暴其稽以观众心，众
果怨，由是害弘正，自称留后，胁监军表请节。又取冀
州，杀刺史王进岌。穆宗怒，以弘正子布为魏博节度
使，率军进讨，仍敕横海昭义、河东义武军并力。于是”
大将王位等谋执廷凑，不克，死者三千馀人。会朱克
融囚张弘靖，以幽州乱，乃合从拒王师。有诏议反讨
先后。剑南东川节度使王涯以为：“范阳乱非宿谋，可
先事镇州，又有魏博之怨，济以晋阳、沧德，犄角而进。
夫用兵若斗，然先扼喉领。今瀛、莫易定，实贼咽喉，宜
屯重兵，俾死生不得相闻。间谍不入，此万胜之策。”帝
乃诏义武节度使陈楚闭境督诸军三道攻，而沧德
乌重引最宿将，当一面。裴度以河东节度使兼幽、镇
招抚使，屯承天军。重引知时不可按，兵未肯前。帝浮
于听，受，锐克伐，更以深冀行营节度使杜叔良代之。
叔良素结中人，入见帝，大言曰：“贼不足破。”会度逐廷
凑兵于会星，又入元氏，焚壁二十二。叔良率诸道兵
救深州，战博野，大奔，失所持节，以身免，贬归州刺史。
叔良者，将家子，本以附会至灵武节度使，坐不职罢，
复阶贵近，帅沧景，廷凑知其怯，故先犯之，师由是败。
当是时，帝赐赉无艺，府帑空。既集诸道兵，调发火驰，
民不堪其劳。仰度支者，大抵兵十五万，有司惧不给，
置南“北供军院。”既薄贼鄙，饟道便棘，樵苏不继，兵番
休，取刍蒸。廷凑乘间夺转运车六百乘，食愈困，至所
须衣帛，未半道，诸军强取之，有司弗能制。其县师深
入者，不得衣食。又监军宦人悉取精票士自随，疲琐
者备行阵，战辄溃。二贼众不过万馀，王师统制不一，
讫无功。宰相不知兵，为异议摇訹，裁报乖戾，深州围
益急。明年，魏牙将史宪诚叛田布，众溃于南宫，帝不
得已，乃赦廷凑，检校右散骑常侍、成德军节度使。会
牛元翼出奔，廷凑遂取深州，诏兵部侍郎韩愈慰其
军。廷凑既原，则稍挺，与克融、宪诚深相结为辅，车援
沧州。李全略死，子同捷求袭，文宗不许，更授兖海节
度使。同捷逆命，乃以珍币子女厚结廷凑。帝虞其变，
故授检校司徒。及幽、魏、徐、兖兵讨同捷，廷凑挠魏北
鄙以牵制之，而馈沧景鹾粮，囚邻道使者不遣。帝怒，
诏绝其输贡。于是易定柳公济战新乐，斩首三千级。
昭义刘从谏战临城，败之，引漳注深、冀。有诏“同捷乱，
廷凑同恶，且削官爵，诸道以兵进讨，有能斩廷凑者，
赐钱二万缗，优畀之官，以州镇降者等差为比。”公济
再战行唐，皆克，焚栅十五。廷凑射蜡书求救于幽州
行营李载义，获之，又纳魏叛将丌志沼。会同捷平，廷
凑稍畏，表上景州，而弓高、乐陵、长河三县固守。复上
书谢。帝方厌兵，赦之，悉复官爵，还所上州。久之，进兼
太子太傅、太原郡公。镇、冀自惟岳以来，拒天子命，然
重邻好畏法，稍屈则祈自新。至廷凑资凶悖，肆毒甘
乱，不臣不仁。太和八年死，赠太尉。军中以元逵请命，
帝听袭节度。

《李载义传》：“载义自称恒山愍王之后。性矜荡，好与豪
杰游，力挽彊搏斗。刘济在幽州，高其能，引补帐下，从
征伐，积多为牙中兵马使。朱克融死，子延嗣叛命，残
用其人。载义因众不忍，杀之，暴其罪于朝。敬宗即授
检校户部尚书，卢龙军节度使，封武威郡王。太和四
年，为兵马使杨志诚所逐，奔易州。即上言自破沧州
贼，屡请朝不许，今愿将妻子身入见。”帝令使者抵太
原慰迎，赐袍笏装器。又以其尝有功，且意恭顺，乃册
拜太保，仍平章事。俄为山南西道节度使，徙河东。始，
回鹘使者岁入朝，所过暴慢，吏不敢呵禁，但严兵自
守，卤忸习益謷悍，至鞭候人，剽突市区。时大酋李畅
者，晓华人语，尤凶黠，既就馆，横须索抶，疻邮人。载义
召畅语曰：“可汗以舅甥故，使将军朝贡，谊不容将军
暴也。天子厚饔饩以礼客，有不谨，吏皆论死。若将军
所部不戢，而敓攘自如，我必杀所犯者，将军其少戒。”
因悉罢所防兵，以两卒护阖。畅严惮之，讫无犯者。进
兼侍中。会吏下请立碑纪功，诏李程为之辞，未有字。
帝诏曰：“《周书》：凡厥正人，既富方谷，卿宜当之。”以方谷
为字，其宠待如此。开成二年卒，年五十，赠太尉。
《旧唐书杨志诚传》：志诚太和五年为幽州后院副兵
马使事李载义。时朝廷赐载义德政碑文，载义延中
使击鞠，志诚亦与焉，遂于鞠场叫呼谋乱，载义奔于
易州，志诚乃为本道马步都知兵马使。文宗闻之惊，
急召宰臣。时牛僧孺先至，上谓曰：“幽州今日之事可
奈何？”僧孺曰：“此不足烦圣虑。臣被召，疾趋气促，容臣稍缓息以对。”上良久曰：“卿以为不足忧，何也？”僧孺对
曰：“陛下以范阳得失系国家休戚耶？且自安、史之后，
范阳非国家所有。前时刘总向化，以土地归阙，朝廷
约用钱八十万贯，而未尝得。范阳尺布斗粟上供天
府，则今日志诚之得，犹前日《载义》之得也，陛下但因
而抚之，亦事之宜也。且范阳国家所赖者，以其北捍
突厥，不令南寇。今若假志诚节钺，借其土地，必自为
力，则爪牙之用，固不计于逆顺。臣固曰：不足烦圣虑。”
上大喜，曰：“如卿之言，吾洗然矣。”寻以嘉王运遥领节
度，以志诚为节度观察留后，检校左散骑常侍，兼幽
州左司马。寻改检校工部尚书、节度副大使，知节度
事。七年，转检校吏部尚书。诏下，进奏官徐迪诣中书
白宰相曰：“军中不识朝廷体位，只知自尚书改仆射
为迁，何知工部转吏部为美。且军士盛饰以待新恩，
一旦复为尚书，军中必惭。今中使往彼，其势恐不得
出。”及使至，其傔奔还奏曰：“杨志诚怒不得仆射，三军
亦有怨言。春衣使魏宝义兼他使，焦奉鸾、尹士恭并
为志诚絷留矣。”志诚遣将王文颖谢恩，并让官，复赐
官告批答，文颖不受而归。朝廷纳裴度言，务以含垢，
下诏谕之。因再遣使，加尚书右仆射。八年，为三军所
逐，而立史元忠。元忠进志诚所造衮龙衣二副，及被
服鞍鞯，皆绣饰鸾凤日月之形，或为“王”字。因付御史
台按问，流岭南。行至商州，杀之。

《刘从谏传》：“刘悟卒，遗表请以其子从谏继缵戎事。敬
宗下大臣议，仆射李绛以泽潞内地，与三镇事理不
同，不可许。宰相李逢吉、中尉王守澄受其赂，曲为奏
请。从谏自将作监主簿起复云麾将军，守金吾卫大
将军同正，检校左散骑常侍，兼御史大夫，充昭义节
度副大使，知节度观察等留后。二年，加金吾上将军”，
检校工部尚书，充昭义节度等使。文宗即位，进检校
司空，进位检校司徒。会昌三年卒。大将郭谊等匿丧，
用其侄稹权领军务。时宰相李德𥙿用事，素恶从谏
之奸，回奏请刘稹护丧归洛，以听朝旨，稹竟叛。德𥙿
用中丞李回奉使河朔，说令三镇加兵讨稹，乃削夺
稹官，命徐、许、滑、孟、魏、镇、幽、并八镇之师，四面进攻。四
年，郭谊斩稹，传首京师从谏妻裴氏。初，稹拒命，裴氏
召集大将妻同宴，以酒为寿，泣下不能已。诸妇请命，
裴曰：“新妇各与汝夫文字，勿忘先相公之拔擢，莫效
李丕背恩，走投国家，子母为托，故悲不能已也。”诸妇
亦泣下，故潞将叛志益坚。稹死，裴亦以此极刑。稹族
属昆仲九人，皆诛。

《王元逵传》：“元逵为镇州右司马，兼都知兵马使。廷凑
卒，三军推主军事，请命于朝。乃起复检校工部尚书、
镇州大都督府长史、成德军节度使，累迁检校左仆
射。元逵素怀忠顺，顿革父风。及领藩垣，颇输诚款，岁
时贡奉，结辙于途。文宗嘉之。会昌中，累迁检校司徒，
同中书门下平章事。以破刘稹功，加太傅，太原郡开”
国公，食邑二千户，食实封二百户。大中十一年二月
卒，册赠太师，谥曰“忠。”

《唐书何弘敬传》：“弘敬，初名重顺，进滔死，重顺袭。武宗
诏河阳李执方、沧州刘约谕朝京师，或割地自效，不
听命。时帝新即位，重起兵，乃授福王绾节度大使，以
重顺自副，赐名弘敬。帝讨刘稹，加东面招讨使。弘敬
倚稹相唇齿，无深入意，诏因称其事母孝，在军久，宜
亟战。弘敬亦自如。及王宰逾干河攻泽州，天子虑稹”
起山东兵，命弘敬犄角塞其道，不奉诏。王元逵克邢
州，攻上党，弘敬不得已乃出师。未几，宰统陈许兵假
道收磁州，弘敬惧，乃进战，拔平恩，诏检校尚书左仆
射。泽潞平，加同中书门下平章事。懿宗初，兼中书令，
封楚国公。咸通七年死，赠太师。

《何全皞传》：“弘敬死，子全皞袭。明年，拜节度使。平庞勋，
以功迁检校司空，同中书门下平章事。母丧，纳所赐
节，愿行丧，诏不许。全皞年少好杀戮，下有小罪，鲜纵
贳，人人危惧。后军中相传朘减粮帛，众遂叛，全皞单
骑遁，众推韩君雄以总军事，而杀全皞，实咸通十一
年。诏赠太保。”

《李茂勋传》：“茂勋本回鹘阿布思之裔，张仲武时与其
侯王皆降资，沈勇善驰射，仲武器之，任以将兵，常乘
边，积功赐姓及名。陈贡言者，燕健将，为纳降军使。军
中素信服茂勋袭杀之，因举兵绐称贡言反公素迎
击不利，走茂勋入府，众始悟，因推主州务以闻，诏即
拜节度使。俄以病自上诏进尚书右仆射致仕，表子”
可举代，遂领留后，进为节度使，擢累检校太尉。中和
末，太原李克用始强大，与定州王处存厚相结。可举
恶其窥山东为己患，乃遣使约吐浑都督赫连铎、镇
州王镕联和。扬言“易、定本燕、赵属，得其地，且参有之。”
即遣军司马韩元绍击沙陀药儿岭，斩首七千级，杀
其将朱耶尽忠等，收牛马器铠数万。又战雄武军，杀
获万人。铎又破沙陀于蔚州，诏以铎为云州刺史，进
可举检校侍中。乃遣骠将李全忠率众六万围易州。
镕以兵攻无极，处存求援太原，克用自将赴之，镇人惧，退保新城。克用急攻之，镕引去，追破之。九门易久
未下，卢龙将刘仁恭穴地以入，得其城，士卒有骄色。
处存以轻兵三千，蒙羊皮夜布之野，以精骑伏他道，
全忠军望为群羊，争趋之。处存伏骑发，大败之，复取
易州。全忠遁还，尽失刍粮仗铠，惧得罪，乃裒馀众反
攻幽州。可举度不支，引其族登楼自燔死。

《陈儒传》：儒，江陵人。世为牙右职。广明元年，以郑绍业
为荆南节度使。时朗州刺史段彦谟方据荆南，绍业
惮之，逾半岁乃至。僖宗入蜀，召绍业还行在，以彦谟
代节度。彦谟与监军朱敬玫不平，谋杀之。敬玫觉，先
率兵入其府。彦谟方寝，拔剑缒城奔亲军垒，不得入。
彦谟曰：“而等负我。”俄见害，亲属僚佐皆死。敬玫以少
尹李燧为留后，且诬彦谟以罪。帝遣中人似先、元锡、
王鲁琪慰抚，密戒曰：“若敬玫可诛，诛之以尔代。”而鲁
琪为副。敬玫盛兵出迎，元钖等不敢发而还。复诏郑
绍业为节度使，逗留不进，敬玫署儒领府事。明年，迁
检校工部尚书，为节度使，进检校右仆射。敬玫有悍
卒三千，号“忠勇军”，暴甚，儒不能制。初，绍业将申屠琮
率兵五千援京师，既归，儒告以忠勇桡治，琮请除之。
大将程君从闻之，率众奔澧州，琮追斩百馀人，军乃
渍。已而琮复颛军，雷满三以兵薄城，儒厚啖以利，乃
去。淮南将张瓌、韩师德据复、岳二州，自署刺史。儒请
瓌摄行军司马，师德摄节度副使，共击满。师德兵上
峡，大略去。瓌引兵入逐儒，儒将奔行在，既又劫还，囚
之。秦宗言来寇，马步使赵匡欲奉儒出。瓌觉之，杀匡
而绝儒食，七日死。

《北梦琐言》：魏博节度使韩简性麤质，每对文士不晓
其说，心常耻之，乃召一孝廉，令讲《论语》。及讲至《为政》
篇，明日谓诸从事曰：“仆近知古人淳朴，年至三十方
能行立。”外有闻者，无不绝倒。

昭义军节度使孟方立，邢州平乡人也。少以勇力隶
于本军为裨将。广明中，潞帅高浔攻诸葛𤕤于河阳，
方立出天井关为前锋。时浔为大将刘广所逐，广忌
方立，留戍于关。后广为潞人所杀，三军乃以方立为
帅，因有《首丘》之思，遂移军于邢州。用法平正，人皆附
之。始拜坟墓于乡里，诣县令里所，陈桑梓之敬，有识
者赏焉。

《唐书王镕传》：“镕年十岁，军中推为留后，授检校工部
尚书。李克用、杨复光攻黄巢，镕凡再馈粟以济师。僖
宗还自蜀，献马、牛、戎械万计。于是克用方击孟方立
于邢州，镕归刍粮，邢州平，克用遂谋山东，屯常山，西
引轻骑涉滹沱谍军会大澍，平地水出，镕兵奄至，克
用匿林中以免。是时幽州李匡威亦谋取易、定，分其”
地。王处存方厚事克用，克用宠将李存孝已拔邢，则
略镕南鄙，别将李存信等出井陉会之。镕侵尧山，存
孝击败之，遂至深、赵。镕求救于匡威，存孝方攻临城
等数县，闻匡威屯鄗，引师去。存信素忌存孝，妄曰“无
击贼意”，克用信之。存孝，飞狐人，所谓安敬思者，善骑
射，攻葛从周，败张濬、韩建，数有奇功。至是惧谗，挈邢
州归朱全忠，并结镕为助，天子诏出镇、幽、魏兵援之。
景福元年，克用假道于镕，以讨存孝，镕不答，乃与处
存连兵侵镕，拔坚固镇，攻新市。镕擒克用将薛万金。
匡威以兵三万救镕。克用自攻常山，渡滹沱河，镕引
骑十万，夜济磁水，袭败之，斩二万级，夺铠器三百乘，
克用退壁栾城，天子有诏和解三镇，克用还，然未得
志，故复伐镕。匡威以五千骑败克用于元氏，镕具牛
酒，会匡威槁城，饷金二十万以谢。俄而匡威为弟匡
筹所逐，镕德其助己，迎而馆之。匡威亲忌日，镕往吊，
伏起，杀其府属杨洽及亲吏淡从。有甲者牵镕袖，匡
威曰：“与我四州，可不死。”镕许之，将镕入牙城，镇军噪
而阖左门，坎垣出战。会大风雨，木拔瓦飞，兵相接，有
屠者墨君和袒而薄贼，众披靡，乃挟镕逾城入。既免，
赏千金，与第一区，约宥十死。匡威走东园，兵围之，与
从事李抱贞俱死。明日，镕以礼敛匡威，素服哭诸廷，
遣使告匡筹，匡筹怒，移书诘兄所以死状，表天子请
讨镕，诏止之。又诏朱全忠平幽、镇怨。克用闻匡威死，
自率兵傅城下。镕大惊，纳缣二十万，乃退。匡筹攻乐
寿、武彊，克用出缚马关，败镇兵于平山，因进攻镕外
垒。镕内失幽州助，因乞盟，进币五十万，归粮二十万，
请出兵助讨存孝，乃得解。克用屯栾城，存信屯琉璃
陂，为邢人夜袭其营，存信军乱，不克追。克用进薄邢，
环城为沟堞，欲示久围者。城中兵数出，沟垒不可成。
裨将袁奉韬绐存孝曰：“君所畏惟王耳，王欲沟堞成
则西归，公何不听之？”存孝兵不出，垒成，攻益急，城中
食尽，存孝登城哭曰：“我误计，使我生见王，死不恨！”克
用遣家妪招之，存孝出，泥首言为存信诬构，克用曰：
“尔与镕书，骂我多矣。”轘而尸于市。光化中，全忠讨幽
州刘仁恭，镕遣兵屯蓨城。俄而仁恭败，击其归，得十
八。全忠既取邢、洺、磁，又得潞，因图河东，使罗绍威讽
镕绝太原，共尊全忠，镕依违，全忠不悦。会克用将李

请见全忠，可以口舌罢也，许之。全忠迎折曰：“尔公朋
附太原，今无赦矣！”即出书示式曰：“嗣昭在者，宜速遣。”
式曰：“王公所与和者，息人锋镝间耳。况继奉天子诏
和解，能无一番纸坠此路乎？太原与赵本无恩，嗣昭
庸肯入耶？公为唐桓、文，方以仁义成霸业，宁困人于
险耶？”全忠喜，把式袂曰：“吾特戏耳。”延入帐中，议修好。
镕以币二十万赂师，遣子昭祚质仕全忠府，全忠因
妻之。镕判官张泽谋曰：“失火之家，不可恃远救。今定
密迩，与太原亲，宜使全忠图之。”镕遣式使全忠，全忠
乃取定州，王郜遂奔太原。镕母何有妇德，训镕严至。
母亡，镕始黩货财，姬侍千人，仪服僭上。又以房山有
西王母祠，数游览，妄求长年事，逾月不还。始，廷凑贱
微时，邺有道士为卜，得《干》之《坤》，曰：“君将有土。”及得镇，
迎事甚谨，复问寿几何？子孙几何？答曰：“公三十年后
当有二王。”已而廷凑立十三年死，盖廋文也。景崇、镕
皆王。廷凑尝使至河阳，醉寝于路，有过其所者视之
曰：“非常人也。”从者以告，廷凑，驰及之，问其故，曰：“吾见
君鼻之息，左若龙，右若虎，子孙当王百年，家有大树
覆及堂”，公兴矣。及害弘正，而树适庇寝。自廷凑讫镕，
凡百年。

《罗弘信传》：“弘信字德孚，魏州贵乡人。善骑射，状貌雄
伟，为裨将，主马牧，魏有巫告弘信曰：‘白头老人使谢
君，君当有是地’。弘信曰：‘神欲危我耶。文㺹死，众曰：‘孰
愿主吾军者，弘信辄曰：‘神命我矣’。众环视以为宜，遂
立之。诏擢知留后，再迁节度使，加检校司空，同中书
门下平章事，豫章郡公。光化元年，进累检校太师，守’’”
侍中，徙临清郡王。死年六十三，赠太师，追封北平王，
谥曰庄肃。

《罗绍威传》：“弘信子绍威，字端己，少有英气，性精悍，吏
事明办。既领留后，昭宗即诏嗣父节度，加累检校太
尉，号忠勤宣力致果功臣。幽州刘仁恭引兵攻镇冀，
遂掠魏，绍威告急于全忠，全忠自将与仁恭战内黄
日中，大破之，斩首三万级。葛从周方守邢，亦败其众
于魏县。仁恭以众十万陷贝州，全忠使李思安屯内”
黄，从周悉军入魏。仁恭攻魏，从周以五百骑出斗，谓
门者曰：“前有强敌，不可易。”命阖扉。士死战，执仁恭将
二人。仁恭使别将攻内黄，为思安所败，从周乘胜破
入壁，追北至临清。仁恭乃还沧州，与李克用图魏。绍
威与全忠连兵伐沧州，从周攻拔德州，进薄浮阳。仁
恭以兵至，监军蒋元晖请须其入壁，食尽可取。从周
曰：“兵在机，机在上将，岂监军所知？”逆战老鸦堤，破之，
斩首五万，获其将百馀人。又战唐昌、范桥，六遇辄胜，
仁恭约和乃还。绍威德全忠故，奉事愈固。全忠迁帝
洛阳，命诸镇治宫阙，而绍威营太庙，加侍中，封邺王。
全忠兵在沧州，绍威主馈挽，自邺至长芦五百里，不
绝于道。全忠还，绍威建元帅行府，极土木壮丽，全忠
大悦。绍威间说曰：“邠、岐、太原皆狂谲，以复唐室为言，
王宜自取神器，专天下之望。”全忠归，乃受禅。绍威多
聚书至万卷。江东罗隐工为诗，绍威厚币结之，通谱
系昭穆，因目己所为诗为《偷江东集》云。